Σήμερα Τρίτη 5 Απριλίου 2022 ο Σεβασμιώτατος Μητροπολίτης Ξάνθης και Περιθεωρίου εδέχθη στο Μητροπολιτικό Μέγαρο την τιμητική επίσκεψη των Υποψηφίων Ακολούθων Διπλωματικής Ακαδημίας του Υπουργείου Εξωτερικών, με επικεφαλής την Πρέσβειρα κυρία Νίκη Καμπά, Διευθύντρια σπουδών της Διπλωματικής Ακαδημίας Πληρεξούσιο Υπουργό Β΄, συνοδεία του Υποδιευθυντή της Υπηρεσίας Πολιτικών Υποθέσεων κ. Αθανασίου Παπαμάργαρη.

Ο Σεβασμιώτατος ευχαρίστησε την Πρέσβειρα κα Καμπά, τον κ. Παπαμάργαρη και τα μέλη της Διπλωματικής Ακαδημίας για την επίσκεψη τους στη Θράκη και την πόλη της Ξάνθης, αναφέρθηκε συνοπτικά στο επιτελούμενο ποιμαντικό και κοινωνικό έργο της Μητροπόλεως και εξήρε τη σημασία της συνδιαλλαγής για την επίλυση των πάσης μορφής κρίσεων μέσω της διπλωματικής οδού, όπως και την ανάγκη για την απαρέγκλιτη τήρηση των αρχών και κανόνων του διεθνούς δικαίου.